मूल रूप से रोहिणी निवासी अमित सब्बरवाल हर शहर में अलग नाम से रहता था। इसलिए पुलिस उसे ट्रैस नहीं कर पाई। सबसे पहले उसने दिल्ली में छह माह पहले दो लोगों को चूना लगाया। इसी दौरान दूसरे नाम से हरियाणा में और नए नाम से आगरा में दो लोगों को निशाना बनाया। यह सबसे पहले इंटरनेट पर ऐसे कारोबारियों की सूची देखता था जो नेट बैंकिंग करते हैं और उनकी नेट बैंकिंग ज्यादातर मोबाइल के जरिये होती है। इसके बाद उस व्यक्ति के मोबाइल की आईडी का नाम-पता हासिल करता था। फिर उस नाम पते की फर्जी आईडी बनवाकर थाने में सिम खो जाने की तहरीर देकर उसकी रिसीविंग ले लेता था। इसके बाद किसी भी सिम आउटलेट पर एक आवेदन सिम खो जाने का देकर वहां से उसकी डुप्लीकेट सिम बनवा लेता था और असली सिम बंद हो जाता था। इसके बाद इसी सिम से बैंक एकाउंट धारक का एकाउंट हैक कर उसके एकाउंट से अपने नौकर के नाम से खोले गए एकाउंट में रकम ट्रांसफर का आवेदन करता था। इसके लिए उसने रिक्शा चालक राजेश निवासी पलवल को पांच हजार रुपये मासिक पगार पर अपने यहां रखा था। साथ में एक युवक-युवती को भी नौकरी पर सिम आउट लेट से सिम खरीदने के लिए तैयार किया था। एसटीएफ सूत्रों के अनुसार इन दोनों युवक-युवतियों की अभी तलाश चल रही है।